Жамбын Пүрэв

Жамбын Пүрэв (1921 оны 2-р сарын 18 - 2011 оны 4-р сарын 4) Монгол Улсын Төрийн шагналт, Соёлын Гавьяат Зүтгэлтэн, зохиолч. Төрсөн нутаг Өвөрхангай аймгийн Хайрхандулаан сумын нутаг Өргөн Ширэг гэдэг газар малчин ард Жамбын гэр бүлд төржээ. Бага насаа өвөг эцгийн гэрт өнгөрөөж 1937 онд Улаанбаатар хотод ирж Аж үйлдвэрийн комбинатын гутлын фабрикад ажилчин, 1939 онд Монгол Ардын Хувьсгалт цэрэгт татагдан улмаар офицерын сургууль төгсч, тэндээ курсын даргын алба хааж байгаад 1943 онд Намын боловсон хүчний дээд сургууль, Монгол Улсын Их сургууль, Москва хотноо А.М.Горькийн нэрэмжит Утга зохиолын дээд сургуулийн дээд курсыг тус тус төгсчээ. 

Ж.Пүрэв нь МУИС-ийн түүхийн багш, намын хорооны дарга, Улаанбаатар хотын намын хорооны хоёрдугаар нарийн бичгийн дарга, ХААЯамны орлогч сайд, Сангийн аж ахуйг удирдах ерөнхий газрын дарга, Хэвлэл, утга зохиол хянах ерөнхий газрын дарга, Соёлын яамны дэргэдэх Намын хорооны дарга, МАХН-ын Түүхийн институтэд эрдэм шинжилгээний ахлах ажилтан, “Үнэн” сонинд утга зохиолын ажилтан, МЗЭ-ийн хороонд мэргэжлийн зохиолч зэрэг ажил хийж байгаад 1982 онд тусгай тэтгэвэрт гарчээ.

Ж.Пүрэв нь 1950 оноос уран зохиолын ажил туурвин, "Зүрхний хилэн", “Манан будан”, “Аянга”, "Хөгжмийн эгшиг" зэрэг 30 роман, 22 тууж, 200 өгүүлэл, 40 найруулал, тэмдэглэл зэрэг богино хэлбэрийн зохиол, "Түлхүүрийн нууц" жүжиг, "Хан бүргэд" дуурийн цомнол, "Их хааны удам", "Эртний нутгийн солонго" кинозохиол бичсэн байна. 

Их зохиолчийн Төрийн шагнал хүртсэн “Зүрхний хилэн”, “Манан будан”, “Хөгжмийн эгшиг” романуудыг Болорсудар хэвлэлийн газар ХХ-р зууны шилдэг романаар өргөмжлөн, дахин нийтийн хүртээл болгосон байна. 

  Хэвлэгдсэн романы жагсаалт  
 Хөгжмийн эгшиг 1967 он 
 Аянга 1968 он
 Гурван зангилаа 1971 он
 Ундрах инженер 1975 он
 Аадар бороо 1977 он
 Мянган захидал 1980 он
 Зүрхний хилэн 1983 он
 Манан будан 1988 он
 Сэтгэлийн дуулал 1991 он
 Сүмбэр хангай өршөөсөн заяа 1994 он
 Алтан очирт титэм 1996 он
 Гамшиг зовлон 1996 он
 Бүргэд харьд үүрлэдэггүй 1998 он
 Хөшөө чулууны захиас 1999 он
 Чонын үүр 2001 он
 Гэмшилухаарал 2001 он
 Буруу харсан хатиг 2001 он
 Боржин цохио доргилоо 2002 он
 Нууцалсан тайлан 2002 он
 Хүн чулуу 2003 он
 Хубилай хаан 2003 он
 Ичих нүүргүй ертөнц 2003 он
 Нүгэл нүглээ дагадаг 2003 он
 Босоо ороолон 2004 он 
 Үхээрийн сүнс 2004 он
 Мөхөлтэй өрсөлдсөн он жил 2005 он 
 Шуналын ян 2005 он
 Их өргөөний голомт 2006 он
 Үнэний эрэлд 2007 он

 Гавьяа шагнал 
 БНМАУ-ын Төрийн шагнал /1984/ - “Зүрхний хилэн” романаараа,
 Соёлын Гавьяат Зүтгэлтэн /2006/ цол,
 Зохиолчдын эвлэлийн шагнал
 Соёлын тэргүүний ажилтан /1971/
 Сүхбаатарын одон,
 Хөдөлмөрийн гавьяаны улаан тугийн одон 2 удаа,
 Алтан гадас одон 2 удаа болон бусад хүндэт, ойн медалиудаар шагнагдсан байна.

Ангилал:Монголын зохиолч
Ангилал:Монгол Улсын Их Сургуулийн багш
Ангилал:Монгол улсын соёлын гавьяат зүтгэлтэн
Ангилал:Монгол Улсын Төрийн шагналтан
Ангилал:Монгол улсын соёлын тэргүүний ажилтан
Ангилал:БНМАУ-ын хөдөлмөрийн гавьяаны улаан тугийн одон шагналтан
Ангилал:Сүхбаатарын одон шагналтан
Ангилал:Алтан гадас одон шагналтан
Ангилал:Монгол Улсын Их Сургуулийн төгсөгч
Ангилал:М. Горькийн нэрэмжит утга зохиолын дээд сургуулийн төгсөгч
Ангилал:Түшээт хан аймгийн хүн
Ангилал:Хайрхандулааны хүн
Ангилал:Монголчууд
Ангилал:1921 онд төрсөн
Ангилал:2011 онд өнгөрсөн